Rapperne er blitt gjengenes viktigste PR-folk
Historien om guttene fra middelklassehjem brukes som eksempel på sprengkraften til gangsterkulturen.  De flasher pistoler. Et skjelett vises frem. Kameraet zoomer inn på rappernes armer. Der henger gullklokker med diamanter. På en av fingrene har rapperen 5iftyy en ring med en rev. Den er symbolet på Sveriges mest kjente kriminelle gjeng, Foxtrot.  Gangsterkulturen har radikalisert barn og unge uten at foreldre forstår noe, mener en etterforsker som har jobbet mye med ungdomskriminalitet. Han bruker en helt spesiell sak som eksempel.  Middelklasseguttene «Gå inn i et område og skyt noen som har på Gucci-caps.»  Det står det i en melding som politiet mener en 16 år gammel gutt skrev. De mener han opprettet en chatgruppe på den krypterte appen Signal og delte ut kriminelle oppdrag til jevnaldrende. Selv skal han ha koblinger til Foxtrot-nettverket.    Da de oppsøkte 16-åringen og andre tenåringsgutter i chatgruppen, la politiet merke til noe: De kom fra middelklassefamilier, flere bodde i villastrøk, gikk på skolen og hadde foreldre som fulgte dem opp.  De typiske risikofaktorene, fattigdom, utenforskap, trangboddhet, var ikke til stede.    Etterforskeren som gikk gjennom guttenes chatter, Luay «Lolo» Mohageb, har lett etter forklaringer på hva som kan ha lokket guttene til kriminalitet. Han sier det trengs mer forskning, men peker på gangsterrappen.  – Jeg finner ingen annen forklaringsmodell. Det må ha kommet utenfra, sier Mohageb til Aftenposten.  Får servert kriminelle verdier  Han sier dagens 15–16-åringer har fått servert gangsterkultur gjennom sosiale medier fra de var 11–12. Mohageb er sivilt ansatt i politiet, men også samfunnsdebattant og youtuber. Han har brukt ord som indoktrinering, marinering og glorifisering.  – De lærer seg språket, verdiene, innstillingen til våpen, til drap og gjengkriminalitet. Jeg kaller det pro-kriminelle verdier. Dette har kulturen rundt gangsterrappen introdusert for dem, sier Mohageb til Aftenposten.  Han peker på alle timene som svensk ungdom ser på skjerm.  – Om de ser på dette time inn og time ut, så kan de til slutt bli fascinert og få lyst til å imitere livsstilen, sier etterforskeren.  Fra årets artist til fengsel Fra sommeren 2015 til 2021 utspilte det seg en blodig krig mellom de to gjengene Shottaz og Dødspatruljen i bydelen Rinkeby nordvest i Stockholm. Begge har liv på samvittigheten. Svært få vil snakke med politiet.  Men de som ga et innblikk i konflikten, var rappere. En av dem, Yasin Mahamoud, skulle etter hvert bli en av Sveriges største artister. Samtidig som han i 2021 satt fengslet, ble han kåret til «Årets artist» under svenskenes versjon av P3 Gull. Året etter ble han dømt til fengsel for å ha vært med på å planlegge kidnappingen av en annen rapper: Einár. Drapet som endret alt Våren 2020 ble Einár kidnappet. Han ble slått, ydmyket og ranet. Ikledd kvinneklær og tatt bilde av. Bildene ble raskt delt i sosiale medier. Offentlig finansierte rap-program Debatten rundt rappere og kriminelle gjenger endret seg året etter, da Einár ble skutt og drept, mener professor Johan Söderman fra Göteborgs universitet. Han forsker på hiphop og jobber med en bok om svensk gangsterrap. For mange rappere er det viktig å vise at de lever det livet de fremstiller i tekstene, mener han.  I Sverige har de i lang tid brukt hiphop sosialpedagogisk. De fleste kommuner har offentlig finansierte program hvor det er mulig for ungdommer å lære seg å rappe og spille inn sanger.  Nå sitter ikke pengene like løst. Ikke etter at lokale studioer brukes aktivt i konfliktene mellom gjengene.  Har lagt ned forbud Enkelte kommuner har nå lagt ned totalforbud mot gangsterrap i offentlig støttede studioer, sier Söderman.  Han beskriver to sider av debatten. Den ene ønsker forbud. Den andre viser til ytringsfriheten. – Begge sider har rett og feil samtidig. Det finnes mye positiv hiphop som kan fungere forebyggende, sier han.  Han tror et forbud bare vil holde liv i sjangeren og gjøre det mer interessant for noen unge. Og selv om barn og unge bor ganske segregert i Sverige, så kan «alle» disse sangene. – Det er blitt utrolig populært blant barn. Alle vet hvem disse artistene er, og de kan tekstene deres, sier han. – Naivt  Lolo Mohageb mener voksengenerasjonen ikke har forstått hva som skjer. At Yasin fikk pris samtidig som han ble etterforsket, viser hvor naiv man har vært, mener han.  Men Mohageb tror ikke forbud vil ha noen effekt. Forebyggingen må skje i hjemmet, sier han og spør om det er riktig at 11–12-åringer får egen Iphone.  Rappere kalles «krimfluensere» De to rapperne 5iftyy og Numerounos musikkvideo er spilt inn på stedet hvor en 25 år gammel mann ble drept i fjor. Drapsmannen skal ha vært 14 år. Drapet kobles til Foxtrot-nettverket og Rawa Majid, kjent som «Den kurdiske reven».  Særlig 5iftyy har vist at det er der lojaliteten hans ligger. Han og fire andre ble i november pågrepet og satt i varetekt i Tunisia, tatt med våpen og narkotika.  Det er ikke det eneste Foxtrot-drapet der rappere er blitt involvert.  I slutten av januar i fjor ble en 15 år gammel gutt skutt og drept inne i en restaurant i Skogås, sør for Stockholm.  En 25 år gammel rapper med bånd til Foxtrot blir mistenkt. Da laget politiet en rapport om musikk og hvordan kriminelle markedsfører seg på Youtube og Instagram. Noen rappere blir kalt for «krimfluencere», fordi de bidrar til å markedsføre gjengene.  «Å vise penger, våpen, dyre klær og smykker i sosiale medier bidrar til å styrke varemerket og fremstille gruppen som suksessrik», står det. Rappernes videoer brukes til å vise gjengens evne til å bruke vold, mener politiet. 
Svensk gangsterrap glorifiserer kriminalitet og påvirker ungdom til kriminelle handlinger, ifølge kritikere.  Mange 15-16-åringer i Sverige er eksponert for gangsterkultur fra tidlig alder og kan være tiltrukket av livsstilen vist i rapvideoene. Flere kommuner i Sverige har innført forbud mot gangsterrap.